b'\n_START_ARTICLE_\nJalgratta v\xc3\xb5imsuse m\xc3\xb5\xc3\xb5tja\n_START_PARAGRAPH_\nJalgratta v\xc3\xb5imsuse m\xc3\xb5\xc3\xb5tja on jalgratastele monteeritav seade, mis m\xc3\xb5\xc3\xb5dab ratturi toodetud v\xc3\xb5imsust. Olemasolevatele rattatreeningut j\xc3\xa4lgivatele seadmetele (spidomeeter, odomeeter, pulsikell jne) on v\xc3\xb5imsuse m\xc3\xb5\xc3\xb5tjad oluliseks t\xc3\xa4ienduseks, kuna need annavad t\xc3\xa4psemat infot tegeliku pingutuse kohta kogu treeningu jooksul. Need tehnoloogilised arengud aitavad suurendada ka sportlase j\xc3\xb5udlust ja treeningu efektiivsust, sest tuvastavad juba varakult \xc3\xbcletreenitust.\n_START_SECTION_\nAjalugu\n_START_PARAGRAPH_\nV\xc3\xb5imsuse m\xc3\xb5\xc3\xb5tmine jalgrattaspordis sai alguse 1986. aastal, kui loodi esimene v\xc3\xb5imsust eraldi m\xc3\xb5\xc3\xb5tev seade \xe2\x80\x93 SRMi (saksa k Schoberer Rad Messtechnik \xe2\x80\x93 Schrobereri ratta tehnilised m\xc3\xb5\xc3\xb5tmised) v\xc3\xb5imsuse m\xc3\xb5\xc3\xb5tja._NEWLINE_Seadme loojaks oli sakslane Ulrich Schoberer ning see paigutati v\xc3\xa4nda ketirataste poolsesse otsa. 1988. aasta kevadel lisati SRM\'i v\xc3\xb5imsusanduri t\xc3\xa4iendamiseks sellele rattakompuuter, mis v\xc3\xb5imaldas edukalt sooritada v\xc3\xb5imsusel p\xc3\xb5hinevaid treeninguid. Saksamaa rahvuskoondis kasutas 1991. aastal esimese professionaalse rattameeskonnana v\xc3\xb5imsusandurit oma treeningutel koondise laagris. Kohe peale v\xc3\xb5imsuse m\xc3\xb5\xc3\xb5tjate loomist ei kogunud need veel suurt populaarsust, kuna toote hind oli k\xc3\xb5rge ning seadmed j\xc3\xa4id pigem laboritesse testimisvahenditeks. Tehnoloogia arenguga on m\xc3\xb5\xc3\xb5teseadmed muutunud komapaktsemaks, t\xc3\xa4psemaks ja odavamaks ning on seet\xc3\xb5ttu ka t\xc3\xa4nap\xc3\xa4eval meelitanud suuremat kasutajaskonda.\n_START_SECTION_\nKasutajaliidesed\n_START_PARAGRAPH_\nVanemad jalgratta v\xc3\xb5imsuse m\xc3\xb5\xc3\xb5tjad kasutavad rattakompuutri ja andurite vahel info vahetamiseks juhtmete komplekte, mist\xc3\xb5ttu need on ebausaldusv\xc3\xa4\xc3\xa4rsemad (\xc3\xbchenduste purunemise t\xc3\xb5ttu) ning neid on raskem hooldada. Umbes 2009. aastast on m\xc3\xa4rgata aga suuremat traadita \xc3\xbchendusel toimivate v\xc3\xb5imsusandurite kasutamist. Tuntumad rattafirmad, kes sellel tehnoloogial p\xc3\xb5hinevaid komponente valmistavad, on Garmin, Quarq, Power2max,SRM ja PowerTap.\n_START_SECTION_\nKeskjooksule monteeritud andur\n_START_PARAGRAPH_\nV\xc3\xb5imsuse m\xc3\xb5\xc3\xb5tmine p\xc3\xb5hineb v\xc3\xa4\xc3\xa4nde deformatsiooni registreerimisel keskjooksu v\xc3\xb5llil. Keskjooksu m\xc3\xb5lemas otsas on augustatud ketas ning nende ketaste (aukude) nihet teineteise suhtes registreeritakse optilise sensoriga. Peale nihke m\xc3\xb5\xc3\xb5tmist saab leida p\xc3\xb6\xc3\xb6rdemomendi ning sellest omakorda v\xc3\xb5imsuse. Sellel meetodil toimiv andur peaks olema usaldusv\xc3\xa4\xc3\xa4rne ja vastupidav, kuna peale anduri paigaldamist ei tohiks tekkida kulumiskahjustusi, sest optilisel anduril puudub otsene kontakt liikuvate osadega. Keskjooksule monteeritud anduri puuduseks on aga asjaolu, et peale selle paigaldamist on keeruline seda \xc3\xbchelt rattalt teisele t\xc3\xb5sta ning iga keskjooksu t\xc3\xbc\xc3\xbcbi jaoks peaks olema erineva ehitusega andur.\n_START_SECTION_\nRummule monteeritud andur\n_START_PARAGRAPH_\nRummule monteeritud v\xc3\xb5imsuse m\xc3\xb5\xc3\xb5tjates kasutatakse tensoandureid, mis paiknevad jalgratta tagumisel rummul ning need m\xc3\xb5\xc3\xb5davad v\xc3\xb5imsust, mida rakendatakse tagumistele ketiratastele. Kuna v\xc3\xa4ndas\xc3\xbcsteem ja tagumine rumm on omavahel ketiga \xc3\xbchenduses, siis tekib v\xc3\xb5imsuse m\xc3\xb5\xc3\xb5tmisel paratamatult mingisugune kadu ehk v\xc3\xa4nda juurest m\xc3\xb5\xc3\xb5detav v\xc3\xb5imsus peaks olema suurem kui rummu juurest m\xc3\xb5\xc3\xb5detud v\xc3\xb5imsus. Rummule monteeritud v\xc3\xb5imsusandurid on praeguse seisuga k\xc3\xb5ige populaarsemad professionaalsete ratturite seas, kuna neid on v\xc3\xb5imalik kergesti \xc3\xbchelt rattalt teisele t\xc3\xb5sta, need on usaldusv\xc3\xa4\xc3\xa4rsed, kasutajas\xc3\xb5bralikud ning vastuv\xc3\xb5etava hinnaklassiga.\n_START_SECTION_\nV\xc3\xb5imsuse m\xc3\xb5\xc3\xb5tmine rattaketil\n_START_PARAGRAPH_\nRattaketil v\xc3\xb5imsuse m\xc3\xb5\xc3\xb5tmiseks kasutatakse vibratsiooniandurit, mis on paigutatud ratta raamile. See andur m\xc3\xb5\xc3\xb5dab keti liikumise kiirust ja vibreerimist ning v\xc3\xb5ttes arvesse jalgratta m\xc3\xb5ningaid f\xc3\xbc\xc3\xbcsilisi parameetreid, on see v\xc3\xb5imeline ka ratturi toodetud v\xc3\xb5imsust v\xc3\xa4lja arvutama. Vibratsioonil p\xc3\xb5hineva v\xc3\xb5imsusanduri eeliseks on selle taskukohane hind ning \xc3\xbchilduvusv\xc3\xb5ime teiste rattakompuutritega. Suureks puuduseks on aga selle ebat\xc3\xa4psus ning tugev s\xc3\xb5ltuvus kliimast ja teeoludest.\n_START_SECTION_\nTakistusj\xc3\xb5ududel p\xc3\xb5hinevad andurid\n_START_PARAGRAPH_\nSeda t\xc3\xbc\xc3\xbcpi andurid p\xc3\xb5hinevad Newtoni kolmandal seadusel: s\xc3\xbcsteemile rakendatava j\xc3\xb5u ja seda takistava resultatiivse j\xc3\xb5u vahe peab olema v\xc3\xb5rdne massi ja kiirenduse korrutisega. V\xc3\xa4ndas\xc3\xbcsteemile, rummule, keskjooksule ja ketile paigaldatud andurid m\xc3\xb5\xc3\xb5davad rakendatavat j\xc3\xb5udu ning peavad tingimata asuma seega liikuvate osade vahetus l\xc3\xa4heduses. Takistusj\xc3\xb5ududel p\xc3\xb5hinevad v\xc3\xb5imsuse andurid m\xc3\xb5\xc3\xb5davad liikumistrajektori reljeefi (gravitatsiooni muutusi), tuule kiirust, ratta kiirendust ja h\xc3\xb5\xc3\xb5rdej\xc3\xb5udu. Kuna nende omaduste m\xc3\xb5\xc3\xb5tmiseks ei pea andur olema liikuvate osade l\xc3\xa4heduses, siis saab takistusj\xc3\xb5ududel t\xc3\xb6\xc3\xb6tava v\xc3\xb5imsusanduri paigaldada rattakompuutrisse ning need on seet\xc3\xb5ttu kerged, soodsad ning kergesti erinevate rataste vahel vahetatavad. Seda t\xc3\xbc\xc3\xbcpi andurite suurimaks puuduseks on nende ebat\xc3\xa4psus. Registreeritav v\xc3\xb5imsus s\xc3\xb5ltub \xc3\xbcsna palju jalgratturi aerod\xc3\xbcnaamilistest omadustest, kuid kuna ratturi asend muutub s\xc3\xb5idu ajal tihti, siis ei ole ka m\xc3\xb5\xc3\xb5tmistulemused k\xc3\xb5ige usaldusv\xc3\xa4\xc3\xa4rsemad.\n_START_SECTION_\nOtseselt rakendatava j\xc3\xb5u andur\n_START_PARAGRAPH_\nSeda t\xc3\xbc\xc3\xbcpi andurid registreerivad jalgratta pedaalides ratturi jalgade rakendatud j\xc3\xb5udu. Jalan\xc3\xb5us v\xc3\xb5i pedaalis paiknevad andurid m\xc3\xb5\xc3\xb5davad rakendatavat j\xc3\xb5udu v\xc3\xa4ndas\xc3\xbcsteemi p\xc3\xb6\xc3\xb6rlemise ajal ning registreerivad selle nurkkiirust. V\xc3\xb5imsuse saab leida, kui suvalisel hetkel on teada rakendatava j\xc3\xb5u suurus ja suund ning v\xc3\xa4ndas\xc3\xbcsteemi p\xc3\xb6\xc3\xb6rlemise nurkkiirus. Seda t\xc3\xbc\xc3\xbcpi jalgratta v\xc3\xb5imsuse m\xc3\xb5\xc3\xb5tja eelisteks on v\xc3\xb5imalus m\xc3\xb5lemat jalga eraldi m\xc3\xb5\xc3\xb5ta, hinnata pedaalimisstiili efektiivsust ning see, et puudub vajadus rattajuppide v\xc3\xa4ljavahetamiseks. Otseselt rakendatava j\xc3\xb5u anduri populaarseimaks n\xc3\xa4iteks on rattafirma Garmini v\xc3\xa4rske toode "Vector", mis m\xc3\xb5\xc3\xb5dab ratturi toodetud v\xc3\xb5imsust pedaalidesse paigaldatud andurite abil.'